*VEGA og Live Nation præsenterer*

**Bittersøde drømmerier og legendariske pophooks - The Jesus and Mary Chain støjer i VEGA**

*Bandet har inspireret et utal af store internationale bands og få bands har haft så stor musikalsk indflydelse som The Jesus and Mary Chain. Nu udgiver deres syvende album og den 23. april regner rå skønhed ned over Store VEGA.*De har inspireret store, internationale rockbands som Black Rebel Motorcycle Club, My Bloody Valentine og The Raveonettes. Deres rå attitude, det mørke tøj samt det fandenivoldske tekstunivers brød med 80´ernes electropoppede new romanticism scene og satte strøm til en helt ny rock-æra. The Jesus and Mary Chain lagde kimen til, hvad der blev shoegazens fødsel.

Bandet har netop annonceret, at 18-års tavshed bliver brudt den 24 marts, når de udgiver deres syvende album *Damage and Joy.*

The Jesus and Mary Chains debutalbum, *Psychocandy*, fra 1885 vendte op og ned på populær musik. Albummets karakteristiske sammenblanding af melodiske støjflader og det dystopiske tekstunivers tog afsæt i punken, men enkeltheden i de melankolske, catchy melodier tog afsæt i 60´ernes udødeliggjorte bands som Beach Boys og The Shangri-Las.

Bandets store hit [”Just like Honey”](https://www.youtube.com/watch?v=7EgB__YratE) fra debutalbummet minder til forveksling om The Ronettes kæmpehit [”Be my Baby”](https://www.youtube.com/watch?v=jrVbawRPO7I) med det karakteristiske trommebeat. Det er netop bandets særlige evne til at låne fra fortidens klassiske rock'n'roll og pakke det ind nye støjende klæder af guitar og tunge trommer, der har givet dem særstatus i rockhistorien.

Frontfigurerne og brødrene William og Jim Reid har til Rolling Stone sagt, at bandets støjende signaturlyd blev skabt på baggrund af deres manglende egenskaber som musikere:*”When we started the band, we could barely play and in some ways you use the guitar in a more interesting way because when you don't know how to play it, you make noise rather than music”.*

**Mytiske og potente liveshows**

The Jesus and the Mary Chain var notorisk kendt for deres adrenalinfyldte liveshows, som ofte endte i vold og optøjer. På grund af William og Jims opildnende interaktion med publikum fik de straks tildelt kronen som punkens nye arvtager, og bandet blev hurtigt anmelderdarlings i den britiske presse.

De udgav en række anmelderroste albums op gennem 80erne og 90erne og turnerede verden rundt, indtil bandets ophør i 1998. Bandet blev gendannet i 2007 og spillede i 2015 i forbindelse med *Psychocandys* 30-års fødselsdag en medrivende koncert på NorthSide Festivalen, hvor de inkasserede fem stjerner i Gaffa, der bl.a. skrev, at The Jesus and Mary Chain er ældet med ynde.

**Fakta om koncerten**The Jesus and Mary Chain (UK)

Søndag den 23. april 2017 kl 20.00

Store VEGA, Enghavevej 40, 1674 København V

Billetpris 365 kr. + gebyr

Billetsalg starter onsdag den 14. december via VEGA.dk og Ticketmaster